ראפיניה (כדורגלן יליד 1996)

**רפאל דיאס בלולי** (בפורטוגזית: **Raphael Dias Belloli**; נולד ב-14 בדצמבר 1996), הידוע יותר בשם **ראפיניה**, הוא כדורגלן ברזילאי המשחק בעמדת הקיצוני בברצלונה מהלה ליגה ובנבחרת ברזיל.

## ילדות
ראפיניה נולד בפורטו אלגרה שבברזיל, וגדל בפאבלה הענייה רסטינגה. הוא גדל בעוני מחפיר ושכן בחדר יחיד עם משפחתו, שלעיתים נאלצו לקבץ נדבות על מנת לאכול.
בנעוריו, לפני שהחל לשחק כדורגל תחת מועדון מאורגן, ראפיניה השתתף בטורנירים מקומיים ברמה נמוכה יחסית שאורגנו על ידי קהילתו המקומית, שבהם כל שחקן שרצה הורשה להשתתף. המשחקים בטורנירים הללו התקיימו בתנאים קשים.

## קריירת מועדונים
ראפיניה החל את הקריירה שלו במדי אוואי מליגת העל הברזילאית, אך לא זכה לדקות משחק בקבוצה הבוגרת. בשל קשיים כלכליים של המועדון הוא נמכר ב-2 בפברואר 2016 לוויטוריה דה גימארייש מליגת העל הפורטוגלית, תמורת 600 אלף אירו. הוא ערך את הופעת הבכורה שלו כמחליף ב-13 במרץ, במשחק נגד פאסוס די פריירה, ועד סיום עונת 2016/2017 שיחק בקבוצת הבת של המועדון בליגה הפורטוגלית השנייה, אך בעונת 2017/2018 הפך לשחקן הרכב בקבוצה הבכירה וסיים כמלך השערים, עם 15 שערי ליגה. במאי 2018 חתם בספורטינג ליסבון עד 2022, אך כבר בספטמבר 2019 נמכר לקבוצת ראן מליגת העל הצרפתית, תמורת 21 מיליון אירו.

ב-5 באוקטובר 2020 עבר ללידס יונייטד מהפרמייר ליג, תמורת סכום שפרטיו לא פורסמו, וחתם בשורותיה לארבע שנים. ב-19 באוקטובר ערך את משחק הבכורה שלו בלידס יונייטד, כששיחק כמחליף בהפסד קבוצתו 0–1 לוולברהמפטון וונדררס. ב-22 בנובמבר פתח בפעם הראשונה בהרכב, בתיקו 0-0 מול ארסנל. ב-28 בנובמבר הבקיע את שער הבכורה שלו עבור לידס, בניצחון 0–1 על אברטון. ב-26 בינואר 2021 הבקיע את השער הראשון ובישל את השני בניצחון 1–2 על ניוקאסל יונייטד. ב-23 במאי, במשחק האחרון של עונת 2020/2021, בישל את השער הראשון בניצחון קבוצתו 1–3 על וסט ברומיץ' אלביון והגיע לתשעה בישולים, הראשון שהגיע להישג זה עבור לידס מאז הארי קיואל (תשעה בישולים) וג'ימי פלויד האסלביינק (13 בישולים) בעונת 1998/1999.

ראפיניה פתח בהרכב במשחק הבכורה של לידס יונייטד לעונת 2021/2022 ב-14 באוגוסט 2021, שהסתיים בהפסד 1–5 למנצ'סטר יונייטד. את שערו הראשון לעונה הבקיע שבוע לאחר מכן, במשחק מול אברטון, שהסתיים בתוצאה 2–2, והיה מועמד לשער החודש של הפרמייר ליג לחודש אוגוסט.

ב-15 ביולי 2022 חתם בברצלונה על חוזה לחמש שנים ותמורתו קיבלה לידס יונייטד 55 מיליון פאונד. ב-13 באוגוסט ערך הופעת בכורה בקבוצה בתיקו 0-0 עם ראיו ואיקאנו. ב-3 בספטמבר כבש שער בכורה בניצחון 0–3 על סביליה.

פתח בהרכב במשחק הראשון לעונת 2024/2025 מול ולנסיה ב-17 באוגוסט 2024, שהסתיים בניצחון 1–2. ב-31 באוגוסט כבש שלושער, שהיו שעריו הראשונים לעונה, ובישל אחד בניצחון 0–7 על ואיאדוליד. ב־23 באוקטובר כבש שלושער בניצחון 1–4 על באיירן מינכן במסגרת ליגת האלופות. בסיום עונת 2024/2025 ראפיניה הגיע למקום החמישי בכדור הזהב.

## קריירה בינלאומית
נכלל בסגל נבחרת ברזיל לטורניר מונדיאל 2022.

נכלל בסגל נבחרת ברזיל לטורניר קופה אמריקה 2024.

## סטטיסטיקות קריירה
נכון ל-16 באוגוסט 2025

## תארים
### קבוצתיים
; ספורטינג ליסבון
* הגביע הפורטוגלי (1): 2018/2019
* גביע הליגה הפורטוגלית (1): 2018/2019

; ברצלונה
* לה ליגה (2): 2022/2023, 2024/2025
* גביע המלך הספרדי (1): 2024/2025
* הסופר קאפ הספרדי (3): 2023, 2025, 2026

### אישיים
* פריצת השנה של ויטוריה דה גימארייש: 2017

## קישורים חיצוניים

## הערות שוליים

קטגוריה:כדורגלנים ברזילאים
קטגוריה:קשרי כדורגל ברזילאים
קטגוריה:פורטו אלגרה: כדורגלנים
קטגוריה:כדורגלני ויטוריה דה גימארייש
קטגוריה:כדורגלני לידס יונייטד
קטגוריה:כדורגלני סטאד רן
קטגוריה:כדורגלני ספורטינג ליסבון
קטגוריה:כדורגלני ברצלונה
קטגוריה:כדורגלני מונדיאל 2022
קטגוריה:כדורגלני קופה אמריקה 2024
קטגוריה:ספורטאים ברזילאים בפורטוגל
קטגוריה:ספורטאים ברזילאים באנגליה
קטגוריה:ספורטאים ברזילאים בצרפת
קטגוריה:ספורטאים ברזילאים בספרד
קטגוריה:ברזילאים שנולדו ב-1996